39. schôdza NR SR - 8.deň - A. dopoludnia
Dátum: 2025-09-19
Poslanec: Vančo, Branislav (PS)
Druh vystúpenia: Vystúpenie v rozprave

36. Ďakujem za slovo, pán predseda. Vážené kolegyne, vážení kolegovia, pán minister, vy predstavujete plazivý návrat do čias harabinizácie justície. Vám sa rúca plán obnovy a nebudete schopní plniť tie míľniky, aby sme dostali európske peniaze na Slovensko. A namiesto toho, aby ste sa venovali tomuto, tak sa snažíte v podstate kupovať si sudcov a vytvárať si nástroje na ovplyvňovanie alebo, alebo aby ste mali vplyv, politický vplyv na justíciu. Všetky tieto zákony, ktoré ste sem priniesli, nielen tento, o ktorom teraz pojednávame, nemajú, áno, sú tam aj nejaké dobré veci, aby som, aby som bol férový, ale popritom je vidno ten hlavný cieľ, mať vplyv, zapáčiť sa sudcom, kúpiť si ich priazeň, kúpiť si ich lojalitu, posilniť temné sily, ktoré v justícii sú, učiniť zadosť ľuďom, ktorí nechcú, aby boli sudcovia hodnotení za výkon, aby boli disciplinárne trestaný. Pokiaľ ide o disciplinárne, disciplinárne konania, tak vraciate ten systém do čias, kedy bol úplne nefunkčný. Hovorili to všetci sudcovia. Aj tí, ktorí nikdy s tým nemali skúsenosti, ale videli to, a v prvom rade tí, ktorí aj boli disciplinárnymi sudcami, ktorí boli v tých zoznamoch a ktorý aj teda súdili vlastných kolegov. Hovorili dlhodobo, že ten systém je nefunkčný. A vy teraz vraciate tie prvky do toho, do toho obdobia. Navyše to, že bol nefunkčný voči sudcom, ktorí, ktorí pochybili, na druhej strane bol veľmi funkčný voči sudcom, ktorí neposlúchali, s ktorými malo problém vedenie na súde, alebo nejaký politický problém tam bol, jednoducho boli nepohodlní z nejakého dôvodu. Na to boli veľmi ľahko zneužiteľné tieto disciplinárne senáty. A vy to tam vraciate do čias Harabina. Preto hovoríme o harabinizácii, plazivej harabinizácii za Suska. A nie je to preto, aby sme vás urážali alebo, alebo osobne na vás útočili. Naozaj tu ide o vec. Vy robíte niečo a teda ja neviem, či si to uvedomujete, alebo neuvedomujete, stále je šanca, že si to neuvedomujete, preto o tom hovoríme. Zároveň chceme, aby o tom vedeli aj, aj verejnosť, čo sa tu deje, pretože naozaj to vyzerá veľmi nevinne, to, čo ste priniesli do parlamentu. Áno, sú tam aj dobré veci, zopár, ale tie kľúčové veci napríklad v prípade disciplinárnych senátov, ktoré budú nefunkčné voči tým, čo pochybili a potom budú veľmi ľahko zneužiteľné voči tým, ktorí sú nepohodlní. Tam, tam vraciate justíciu. Pokiaľ ide o hodnotenie sudcov, tak takisto nerozumiem a respektíve, no, samozrejme, rozumiem, jednoducho je záujem určitej skupiny sudcov, aby tie hodnotenia nefungovali vôbec, aby ich bolo čo najmenej, aby sudcovia najlepšie vôbec neboli hodnotení. Je tu tento záujem. Ale to je záujem iba určitej skupiny sudcov. Záujem ostatných sudcov, ktorí makajú, ktorí sú kvalitní, ktorí sa snažia, a hlavne záujem verejnosti a verejný záujem na kvalitnej spravodlivosti v krajine, tam je zrejmé, že hodnotenie sudcov je kľúčová vec. Jednoducho nielen verejnosť, ale aj oni sami musia vedieť, ako na tom sú. A naopak, vy by ste mali ísť úplne opačnou cestou. Len chápem, neboli ste schopní doručiť nový IT-systém pre súdny manažment, bez toho sa to bude robiť ťažko, ale, ale napriek tomu úplne rezignovať v podstate na hodnotenie sudcov, na hodnotenie kvality justície ako takej, aby sme vedeli, kde sme, čo máme urobiť pre to, aby sa to zlepšilo, či niektorí sudcovia musia aj odísť alebo v čom sa musia zlepšiť. Lebo to nie je len o tom, že teraz áno, ideme povyhadzovať sudcov, lebo sú tu nejakí lenivci a neviem čo. Áno, sú tam aj sudcovia, ktorí majú problémy, objektívne, lebo sú v tom systéme 30-40 rokov a sú vyhorení. Ale vy neriešite tieto problémy. Vy nás vraciate o pätnásť rokov dozadu. A ani to nevysvetľujete. Ja som si čítal tú dôvodovú správu, mali sme diskusiu na ústavnoprávnom výbore, kde teda ja som mal pocit, že nie ste ochotní vlastne, vlastne diskutovať, a naozaj na tom ústavnoprávnom výbore ja som sa snažil byť veľmi konštruktívny, ale z vašej strany nie je, nie je záujem o diskusiu. Vy to máte jasné, že musíte vrátiť justíciu do čias Harabina, aby ste mali vplyv, aby ste si kúpili lojalitu nejakej skupiny sudcov, ktorí majú tiež vplyv potom vnútri tej justície. Takto to vyzerá. Celá vaša legislatívna činnosť. A je dôležité, aby to verejnosť vedela, čo sa tu deje, čo robíte, pretože či disciplinárne stíhania alebo hodnotenia sudcov majú obrovský vplyv a dávajú obrovské možnosti podľa toho, ako sa nastavia. A vy si to nastavujete podľa seba, podľa vlastných záujmov. Ale je evidentné, že nesledujete verejný záujem na čo najvyššej kvalite v justícii a spravodlivosti na Slovensku. Ďakujem.